ЛампIэжь Анатолэ къыбгъэдокI
ХьэрычэтыщIэ цIэрыIуэ, Налшык спортым щыдихьэххэм я ныбжьэгъуфI ЛампIэжь Анатолэ «Ридадэ» фитнес-клуб къызэIуихащ. Ар абы езым и мылъкукIэ иухуащ, зыхуей псомкIи къызэригъэпэщащ.
«Ридадэр» къыщызэIуахым кърихьэлIащ КъБР-м Спортымрэ туризмэмкIэ и министерствэм и лIыкIуэхэр, Парламентым и депутат, спортым и ветеран Сыжажэ Валерэ, Налшык къалэ администрацэм физкультурэмрэ спортымкIэ и комитетым и унафэщI Бузд Беслъэн, Урысейм щIыхь зиIэ и тренер Сэралъп Олег сымэ.
Нэхъапэм штангисту щыта ЛампIэж Олег пэшыр къызэпиплъыхьа нэужь, къарууфIэ теплъэ лъэщ зэриIэр псоми яригъэлъэгъуащ. Хьэлъагъ мащIэкIэ штангэр къэIэтын щIидзэри, бгъэдыхьэкIэ зыбжанэм ар килограмми 150-м нигъэсащ.
Метр зэбгъузэнатIэ 400 хъу пэшым тренажер 50 щIагъэуващ. Апхуэдэу спорт- комплексым иIэщ гимнастикэ пэш, зытIэщIыпIэ хуитхэр, зыгъэпскIыпIэхэр.
Сыхьэти 9-м щыщIэдзауэ 23-м нэсыху спорткомплексым гукъыдэж зиIэ дэтхэнэри иригъэблэгъэнущ. ХэщIапIэр: Налшык къалэ, 2-нэ Тамань дивизэм и уэрам, 7. ЦIыхубзхэм я дежкIэ ар пщIэншэу щытынущ. КъекIуалIэхэм ядэлэжьэнущ пауэрлифтингымкIэ дунейпсо класс зиIэ спортым и мастер, 2012 гъэм Дунейпсо Кубокыр къэзыхьа, 2013 гъэм Евразием и чемпион хъуа Дол Аслъэн.
УЭРДОКЪУЭ Ланэ.
